*Proiect*

**GUVERNUL REPUBLICII MOLDOVA**

**HOTĂRÂRE nr.**\_\_\_\_\_

din \_\_\_\_\_\_\_\_\_\_\_\_2023

Chișinău

**cu privire la aprobarea cuantumului premiilor pentru**

**performanțele obținute la ediția a III-a a Jocurilor Europene din anul 2023,**

**or. Cracovia-Malopolska, Polonia**

În temeiul art.30 din Legea nr.330/1999 cu privire la cultura fizică și sport (Monitorul Oficial al Republicii Moldova, 1999, nr.83-86, art.399), cu modificările ulterioare, Guvernul HOTĂRĂŞTE:

1. Se aprobă, conform anexei nr.1 cuantumul premiilor pentru performanțele obținute la ediția a III-a a Jocurilor Europene din anul 2023, or. Cracovia-Malopolska, Polonia la ramurile sportive atletism, badminton, box, ciclism, fotbal plajă, judo, caiac-canoe, karate, pentatlon modern, scrimă, tir, tir cu arcul, tenis de masă, taekwon do și teqball.
2. Ministerul Educației și Cercetării va aloca premii sportivilor, după cum urmează:
3. valoarea premiului va fi egală cu cuantumul premiului aprobat, conform anexei nr.1, în funcție de performanța obținută;
4. în cadrul sporturilor individuale cu probe pe echipe, cupluri, perechi sau pe echipaje, precum şi al jocurilor sportive valoarea premiului este individuală (pentru fiecare sportiv), conform anexei nr.1, în funcție de performanța obținută;
5. la ramurile de sport la care se acordă medalii pentru fiecare exerciţiu, premierea sportivilor se face doar pentru rezultatul total, conform anexei nr.1, în funcție de performanța obținută.
6. Ministerul Educației și Cercetării va aloca premii antrenorilor, după cum urmează:
7. valoarea premiului va fi egală cu valoarea premiului sportivului și nu va depăși suma acordată sportivului în cazul asistării mai multor antrenori;
8. antrenorii care au contribuit la realizarea performanțelor de către sportivi în cadrul Jocurilor Europene, vor putea fi premiați conform următoarelor criterii:
9. numărul sportivilor promovați la loturile olimpice și naționale;
10. frecvența selecționării lor în aceste loturi și valoarea performanțelor obținute la competiții sportive;
11. responsabilitatea avută în pregătirea sportivilor și durata participării acestora la pregătirea sportivilor;
12. calitatea muncii depuse și aportul personal la obținerea performanțelor, la sporturile individuale și sporturile pe echipe:
    * la sporturi individuale dacă a pregătit un singur sportiv premiant – un premiu până la valoarea celui acordat sportivului premiat;

- la probele pe echipe, perechi sau pe echipaje, antrenorul poate primi un premiu pentru fiecare probă pe echipe, cupluri, perechi sau pe echipaje, al cărui cuantum va fi echivalent cu cel mai mare premiu acordat unuia dintre sportivi, majorat cu până la 50%. În cazul în care pregătirea a fost asigurată de mai mulți antrenori, premiul respectiv se împarte între aceștia în raport cu aportul fiecăruia la obținerea rezultatelor;

1. Dacă antrenorul a pregătit mai mulți sportivi premiați, valoarea premiului antrenorului va constitui cuantumul un premiu până la valoarea celui mai mare premiu acordat unui sportiv, majorat cu 75% din valoarea fiecărui premiu acordat celorlalți sportivi premiați.
2. La ramurile de sport individuale, la care pregătirea este asigurată de mai mulți antrenori, iar competiția se desfășoară separat, pe mai multe probe la care se acordă titluri și medalii, premierea persoanelor respective se va face în limita sumei totale a premiilor individuale acordate sportivilor. Cuantumul premiilor ce se acordă fiecărui antrenor se stabilesc în funcție de aportul acestuia la obținerea rezultatelor.
3. Antrenorul principal va putea beneficia de un premiu echivalent cu cel mai mare premiu acordat unuia dintre sportivi, majorat cu până la 50%;
4. Antrenorii secunzi pot beneficia de un premiu de până la 75% din premiul acordat antrenorului principal de lot.
5. Dacă la realizarea performanței au contribuit mai mulți antrenori, premiul respectiv se împarte între aceștia, în raport cu contribuția fiecăruia.
6. Ministerul Educației și Cercetării va aloca pentru medic un premiu în valoare de 10% din valoarea premiului stabilit pentru sportivul asistat pe perioada ciclului olimpic, dar nu va depăși 10% din valoarea premiului sportivului în cazul cînd acesta este asistat de mai mulți medici.
7. Ministerul Educației și Cercetării va aloca pentru maseur un premiu în valoare de 10% din valoarea premiului stabilit pentru sportivul asistat pe perioada ciclului olimpic, dar nu va depăși 10% din valoarea premiului sportivului în cazul cînd acesta este asistat de mai mulți maseuri.
8. Dacă la realizarea performanței obținute de mai mulți sportivi a contribuit un singur medic sau un singur maseur, atunci acesta va putea beneficia de un premiu în valoare de 10% din valoarea celui mai mare premiu al sportivului și 5 % din valorea premiilor obținute de următorii sportivi.
9. Acoperirea cheltuielilor legate de plata premiilor respective se va efectua din contul alocațiilor bugetare stabilite Ministerului Educației și Cercetării, pentru anul 2023.
10. În cazul în care unui sportiv participant la ediția a 3-a a Jocurilor Europene 2023 îi este anulat rezultatul obținut, atât sportivul, cât și antrenorul care l-a pregătit, precum și medicul și maseurul sunt obligați să restituie benevol premiile acordate pentru rezultatul respectiv, conform prevederilor prezentei hotărâri, în termen de 90 de zile de la data publicării deciziei finale a structurilor internaționale competente.
11. În momentul acordării premiilor, atât sportivul, cât și antrenorul sportivului, medicul și maseurul acestuia vor semna o declarație pe proprie răspundere privind obligația de a restitui premiile acordate în cazul anulării rezultatului obținut la ediția a 3-a a Jocurilor Europene 2023, conform modelului din anexa nr.2.

**PRIM-MINISTRU Dorin RECEAN**

Contrasemnează:

**Ministrul educației,**

**și cercetării Anatolie Topală**

**Ministrul finanţelor Veronica Sirețeanu**

Anexa nr.1

la Hotărârea Guvernului nr.\_\_\_

din \_\_\_\_\_\_\_\_\_\_\_\_\_2023

**CUANTUMUL**

**premiilor pentru performanțele obținute la ediția a III-a a Jocurilor Europene din anul 2023, or. Cracovia-Malopolska, Polonia**

Medalia de aur - 220 000 lei

Medalia de argint - 160 000 lei

Medalia de bronz - 120 000 lei

Locul IV - 50 000 lei

Locul V - 30 000 lei.

Anexa nr.2

la Hotărârea Guvernului nr.\_\_\_

din \_\_\_\_\_\_\_\_\_\_\_\_\_2023

*Model – sportiv*

**DECLARAŢIE PE PROPRIE RĂSPUNDERE**

Subsemnatul/Subsemnata, ………....…………………………, sportiv de performanță, beneficiar al premiului în valoare de …….......…..…lei pentru locul ………. obținut la ediția a III-a a Jocurilor Europene, declar pe propria răspundere că mă oblig să restitui benevol premiul acordat pentru rezultatul respectiv, în valoare de ……….…….. lei, în cazul anulării rezultatului din diverse motive, în termen de 90 de zile de la data publicării deciziei finale a structurilor internaționale.

Data \_\_\_\_\_\_\_\_\_\_\_\_\_\_\_\_\_\_\_\_\_\_\_2023

Semnătura \_\_\_\_\_\_\_\_\_\_\_\_\_\_\_\_

*Model – antrenor/medic/maseur*

**DECLARAŢIE PE PROPRIE RĂSPUNDERE**

Subsemnatul/Subsemnata,......................…………………………………........, antrenor/medic/maseur al sportivului de performanță …..........…………………, clasat pe locul ............... la ediția a III-a a Jocurilor Europene 2023, declar pe propria răspundere că mă oblig să restitui benevol premiul acordat în valoare de ……….……..lei, în termen de 90 de zile de la data publicării deciziei finale a structurilor internaționale privind anularea rezultatului sportivului din diverse motive.

Data \_\_\_\_\_\_\_\_\_\_\_\_\_\_\_\_\_\_\_\_\_\_\_2023

Semnătura \_\_\_\_\_\_\_\_\_\_\_\_\_\_\_\_

**Nota informativă**

**la proiectul Hotărârii Guvernului cu privire la aprobarea cuantumului premiilor pentru performanțele obținute la ediția a III-a a Jocurilor Europene din anul 2023,**

**or. Cracovia-Malopolska, Polonia**

|  |
| --- |
| 1. **Denumirea autorului și după caz a participanților la elaborarea proiectului.** |
| Proiectul a fost elaborat de către Ministerul Educației și Cercetării. |
| **2. Condițiile ce au impus elaborarea proiectului de act normativ și finalitățile urmărite.** |
| Proiectul a fost elaborat în contextul implementării acțiunii nr.14.52 din Planul de acțiuni al Guvernului pentru anul 2023 aprobat prin Hotărîrea Guvernului nr.90/2023: Susținerea sportivilor cu performanțe prin aprobarea cuantumului premiilor pentru performanțele obținute la ediția a III-a a Jocurilor Europene din or. Cracovia-Malopolska, Polonia 2023.  În perioada 21 iunie - 02 iulie 2023 va avea loc a III-a ediție a Jocurilor Europene, în orașele Cracovia-Malopolska, Polonia.  Acțiunea sportivă se va organiza sub egida Comitetelor Olimpice Europene (COE) și reprezintă o competiție sportivă regională destinată sportivilor de performanță din țările europene.  La cea de-a 3-a ediție a Jocurilor Europene vor participa peste 4000 de sportivi din 50 ţări ale Europei, la 26 ramuri de sport, la 29 discipline sportive și vor fi puse în joc peste 200 medalii de aur, argint și bronz.  Republica Moldova va fi reprezentată de 126 persoane, dintre care 91 sportivi (atletism – 35 sportivi, badminton – 1 sportiv, box – 10 sportivi, cilism – 1 sportiv, fotbal plajă – 12 sportivi, judo – 7 sportivi, caiac-canoe – 5 sportivi, karate – 1 sportiv, pentatlon modern – 2 sportivi, scrimă – 8 sportivi, tir – 1 sportiv, tir cu arcul – 2 sportivi, tenis de masă – 1 sportiv, taekwon do – 3 sportivi și teqball – 2 sportivi) și 35 de antrenori, medici și maseuri.  De menționat că, potrivit punctului 54 din Hotărârea Guvernului nr.1552/2002 pentru aprobarea Normelor financiare pentru activitate sportivă, Guvernul aprobă valoarea premiilor pentru deținătorii locurilor I-V la Jocurile Europene.  În acest context, în scopul reglementării cuantumul premiilor pentru sportivi deținătorii locului I-V la ediția a 3-a a Jocurilor Europene 2023 a fost elaborat prezentul proiect de hotărîre a Guvernului.  De asemenea, prin analogia cadrului juridic prevăzut de Hotărîrea Guvernului nr.1552/2002 pentru aprobarea Normelor financiare pentru activitate sportivă, proiectul prevede premii și pentru antrenori, medici/maseuri care vor asista sportivii premiați pe perioada ciclului olimpic.  Astfel, dacă antrenorul a pregătit un singur sportiv premiant atunci acesta urmează să beneficieze de un premiu pînă la valoarea celui acordat sportivului premiat.  Dacă antrenorul a pregătit mai mulţi sportivi premiaţi atunci acesta va beneficia de un premiu pînă la valoarea celui mai mare premiu acordat unui sportiv, majorat cu 75% din valoarea fiecărui premiu acordat celorlalţi sportivi premiaţi.  De asemenea, se propune ca specialiștii din domeniu pregătirii fizice și alt personal de specialitate (medici/maseuri) să beneficieze de un premiu individual de 10% din valoarea premiului stabilit sportivului.  Cu toate acestea, luînd în considerare că Jocurile Europene urmează să aibă loc în perioada iunie-iulie 2023, este imperios necesar aprobarea proiectului hotărârii de Guvern pînă la începerea acestora, ceea ce va crea un stimul pentru sportivi și antrenori să depună mai mult efort pentru a obține rezultate înalte.  De remarcat că, rezultatele obținute de sportivi la probele olimpice ale Jocurilor Europene de la Cracovia-Malopolska, Polonia vor contribui la calificarea acestora la Jocurile Olimpice de Vară de la Paris 2024.  În această ordine de idei este de precizat că, asemenea proiecte au fost aprobate anterior de către Guvernul Republicii Moldova prin:   * Hotărârea Guvernului nr.344/2019, când a avut loc a 2-a ediție a Jocurilor Europene, de la Minsk, Republica Belarus din 2019, și * Hotărârea Guvernului nr.351/2015, când a avut loc prima ediție a Jocurilor Europene de la Baku, Republica Azerbaidjan din 2015. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene.** |
| Proiectul nu conține norme de armonizare a legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi.** |
| Proiectul de Hotărâre de Guvern prevede stabilirea cuantumului premiilor pentru performanțele obținute la ediția a III-a a Jocurilor Europene din anul 2023, or. Cracovia-Malopolska, Polonia, sportivilor, antrenorilor, medicilor și maseurilor.  Prin proiectul hotărîrii Guvernului se propune ca, sportivii care vor obține locurile I-V să beneficieze de premii în următoarele cuantumuri:  Medalia de aur - 220 000 lei;  Medalia de argint - 160 000 lei;  Medalia de bronz - 120 000 lei;  Locul IV - 50 000 lei;  Locul V - 30 000 lei.  Necesitatea acordării premiilor are ca scop stimularea sportivilor de performanţă, al antrenorilor acestora precum şi altor specialiști din domeniului sportului. |
| **5. Fundamentarea economico-financiară.** |
| Cheltuielile necesare pentru implementarea prevederilor proiectului de hotărîre sunt imposibil a fi estimate, din motivul necunoașterii numărului de sportivi premiați.  Astfel, cheltuielile pentru acordarea premiilor sportivilor premiați, după caz a antrenorilor, medicilor și maseurilor urmează a fi efectuate din contul și în limita alocațiilor aprobate în bugetul Ministerului Educației și Cercetării pentru anul 2023 (din contul alocațiilor prevăzute grupei funcționale 0812 ,,Servicii de sport și cultura fizică”în sumă de 9 000 000 lei.)  Cu titlul de informare, la ediția a II-a a Jocurilor Europene de la Minsk, Republica Belarus, Ministerul Educației și Cercetării a alocat din bugetul aprobat 1 732 000 lei, pentru premiile sportivilor, antrenorilor sportivilor, medicilor și maseurilor sportivilor care au obținut locurile I-V. |
| **6. Modul de încorporare a actului în cadrul normativ în vigoare.** |
| Proiectul se încorporează în sistemul actelor normative și nu necesită amendarea cadrului normativ. |
| **7. Avizarea și consultarea publică a proiectului.** |
| În scopul respectării prevederilor Legii nr.100/2017 cu privire la actele normative și ale Legii nr.239/2008 privind transparența în procesul decizional pe pagina web oficială a Ministerului Educației și Cercetării ([www.mec.gov.md](http://www.mec.gov.md)), la secțiunea Transparența decizională a fost asigurată plasarea anunțului privind inițiativa de elaborare a proiectului.  Proiectul va fi supus avizării Ministerului Finanțelor, Ministerului Justiției și Centrului Național Anticorupție. |
| **8. Constatările expertizei anticorupție.** |
| Proiectul va fi supus expertizei anticorupție. |
| **9. Constatările expertizei de compatibilitate.** |
| Proiectul nu necesită efectuarea expertizei de compatibilitate, dat fiind faptul că proiectul nu reprezintă relevanță UE. |
| **10. Constatările expertizei juridice.** |
| Proiectul va fi supus expertizei juridice. |
| **11. Constatările altor expertize.** |
| Proiectul nu necesită a fi supus altor expertize. |

**Ministru Anatolie Topală**

*Ex. Liviu Mironov,*

*Ex: Ion Iacub,*

*Tel:022-250-459*